PMIndiaData/PMIndiaSum huggingface dataset:
நாளை (09.04.2018) விஞ்ஞான் பவனில் நடைபெறும் மத்திய பொதுத்துறை நிறுவனங்களின் (சி.பி.எஸ்.இ) மாநாட்டில் பிரதமர் உரையாற்றுகிறார்

புதுதில்லியில் உள்ள விஞ்ஞான் பவனில் 09.04.2018 அன்று நடைபெறும் மத்திய பொதுத்துறை நிறுவனங்களின் (சி.பி.எஸ்.இ) மாநாட்டில் பிரதமர் திரு. நரேந்திர மோடி பங்கேற்பார். மத்திய பொதுத்துறை நிறுவனங்களின் மூத்த அதிகாரிகளும், அமைச்சகத்தின் உயர்நிலை அலுவலர்களும் இந்த மாநாட்டில் பங்கேற்பார்கள். மத்தியப் பொதுத் துறை நிறுவனங்களின் சிறந்த நடைமுறைகள் குறித்த எதிர்காலத் திட்டங்கள் இந்த மாநாட்டில் இடம் பெறும். பெருநிறுவன நிர்வாகம், மனிதவள நிர்வாகம், நிதிநிலைச் சீரமைப்பு, புதிய கண்டுபிடிப்பு போன்ற விஷயங்களில் கருத்து நிலை அறிக்கைகள் பிற்பகலில் பிரதமருக்கு வழங்கப்படும். இதைத் தொடர்ந்து மாநாட்டில் பிரதமர் உரையாற்றுவார்.
மருந்து மற்றும் அழகுசாதனப் பொருட்கள் (சட்டத்திருத்த) மசோதா 2013-ஐ திரும்பப் பெற மத்திய அமைச்சரவை முடிவு

பிரதமர் நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், மருந்துகள் மற்றும் அழகுசாதனப் பொருட்கள் (சட்டத்திருத்த) மசோதா-2013ஐ திரும்பப் பெற முடிவுசெய்யப்பட்டது. இந்த மசோதா, மாநிலங்களவையில் கடந்த 2013-ம் ஆண்டு ஆகஸ்ட் 29-ம் தேதி அறிமுகம் செய்யப்பட்டது. இந்த மசோதாவை ஆய்வுசெய்த நாடாளுமன்ற நிலைக்குழு, மசோதாவில் உள்ள பிரிவுகளில் திருத்தங்களைச் செய்ய பல்வேறு பரிந்துரைகளை அளித்தது. உலகில் அதிக அளவில் மருந்துப் பொருட்களை உற்பத்தி செய்யும் நாடுகளில் ஒன்றாக இந்தியா திகழ்கிறது. ஆண்டுதோறும் ரூ.2 லட்சம் கோடிக்கும் மேல் மருந்துப் பொருட்கள் உற்பத்தி செய்யப்படுகின்றன. இவ்வாறு உற்பத்தி செய்யப்படும் மருந்துப் பொருட்களில் 55 சதவீதத்துக்கும் மேலான பொருட்கள், வளர்ந்த நாடுகள் உள்பட 200-க்கும் மேற்பட்ட நாடுகளுக்கு ஏற்றுமதி செய்யப்படுகின்றன. இதன்மூலம், பெரும்பாலான நாடுகளில் பொது சுகாதாரத்தை குறைந்த செலவில் பேணிப் பாதுகாப்பதில் இந்திய மருந்துப் பொருட்கள் துறை முக்கியப் பங்கு வகிக்கிறது. மருந்துகள், மருத்துவ உபகரணங்கள், உடலுக்குள் செலுத்தும் மருத்துவக் கருவிகள் (in-vitro medical devices), மூல உயிரணுக்கள், ஊக்குவிப்பு மருந்துகள், மருத்துவப் பரிசோதனை/ஆய்வு உள்ளிட்ட மருத்துவப் பொருட்களின் தரம், பாதுகாப்பு மற்றும் திறனை உறுதிப்படுத்துவதற்கான ஒழுங்கு வழிமுறைகள், மருந்து மற்றும் அழகுசாதனப் பொருட்கள் சட்டம்-1940-ல் இடம்பெற்றுள்ளன. பொது சுகாதாரத்தை பேணிப் பாதுகாப்பதில் மருந்துத் துறையின் பங்களிப்பை கவனத்தில் கொண்டு, தற்போதைய சட்டத்தில் திருத்தங்களைக் கொண்டுவருவது சரியாக இருக்காது என்று மத்திய அமைச்சரவை முடிவுசெய்துள்ளது. குறிப்பாக, உயிரியல், மூல உயிரணு, ஊக்குவிப்பு மருந்துகள், மருத்துவ உபகரணங்கள், மருத்துவ பரிசோதனை/ஆய்வு ஆகியவற்றில் உள்ள புதிய பகுதிகளை ஏற்கனவே உள்ள சட்டத்தின் மூலம், திறமையாக ஒழுங்குபடுத்த முடியாது. செலவு குறைவு, புவியியல் பரவல், தகவல் தொழில்நுட்ப முன்னேற்றம் ஆகியவற்றின் அடிப்படையில், எதிர்காலத்தில் இந்திய மருந்துப் பொருட்களுக்கு சிறப்பான வளர்ச்சி வாய்ப்பு உள்ளது. மேலும், உள்நாட்டுத் தேவையை நிறைவுசெய்வதுடன், மருந்துப் பொருட்கள் உற்பத்திக்கு சர்வதேச மையமாக மாறும் வாய்ப்பு உள்ளது. இந்தத் துறைக்கு முதலீடுகளும் கிடைக்கும். இந்தியாவில் தயாரிப்போம் திட்டத்தின் நோக்கத்தை கணக்கில் கொண்டு, ஏற்கனவே உள்ள சட்டத்தை விரிவாக மறுஆய்வு செய்ய முடிவு செய்யப்பட்டுள்ளது. தொழில் செய்வதை எளிதாக்குவது, நமது மருந்துப் பொருட்களின் தரத்தையும், திறனையும் ஊக்குவிப்பது ஆகிய இரண்டு நோக்கங்களின் அடிப்படையில் இந்த மறுஆய்வு செய்யப்படும். இதன்படி, மத்திய குடும்பநலம் மற்றும் சுகாதாரத் துறை, இரண்டு கட்டங்களாக பணிகளை மேற்கொள்ளும். 1. ஏற்கனவே உள்ள சட்டத்தின்கீழ், மருத்துவ உபகரணங்களை ஒழுங்குபடுத்துவதற்காக தனி விதிகளை உருவாக்கும். 2. மருத்துவ உபகரணங்கள், மருந்து மற்றும் அழகுசாதனப் பொருட்களை ஒழுங்குபடுத்துவதற்காக தனியாக சட்ட மசோதாவை கொண்டுவரும். அனைத்து தரப்பினரிடமும் விரிவாக ஆலோசனை நடத்தியபிறகு, மருத்துவ உபகரணங்களை ஒழுங்குபடுத்துவதற்காக வரைவு விதிகள் தயார் செய்யப்பட்டுள்ளது. இது, விரைவில் அறிவிக்கப்படும். புதிய சட்ட மசோதாவை உருவாக்குவதற்கான பணிகளும் தொடங்கிவிட்டன.
அரியானா மாநில பொன்விழா கொண்டாட்டங்களின் தொடக்க விழாவில் பிரதமர் பங்கேற்பு

அரியானா மாநில பொன் விழா கொண்டாட்டங்களின் தொடக்க விழாவில் குருகிராமில் பிரதமர் திரு. நரேந்திர மோடி பங்கேற்றார். விழாவில் பேசிய அவர், அரியானா மாநிலம் உருவாக்கப்பட்ட காலத்தையும், எந்த நோக்கத்துடன் உருவாக்கப்பட்டது என்பதையும் திரும்பிப் பார்க்க வேண்டிய நாளாக இந்த நாள் உள்ளது என்று கூறினார். அரியானா என்பது ஓரளவுக்கு சிறிய மாநிலம். ஆனால் பல துறைகளில் தனது பங்களிப்பை வழங்கியுள்ளது என்று மோடி குறிப்பிட்டார். அரியானாவில் விவசாயிகள் மட்டுமே உள்ளதாக நம்பப்படுகிறது என்றும் அவர் கூறினார். ஆனால் இந்த மாநிலத்தில் இருந்து தொழிலதிபர்கள் முன்மாதிரியாக இருக்கக் கூடிய வகையில் வெற்றி பெற்றிருக்கிறார்கள் என்றும் தெரிவித்தார். இவ்வளவு சிறப்புமிக்க ஒரு மாநிலத்தில், பெண் சிசுக் கொலைகள் இருக்கக் கூடாது என்று திரு. நரேந்திர மோடி வலியுறுத்தினார். பெண் சிசுக் கொலைகள் நிகழாமல் தடுப்பதை உறுதி செய்வதற்கு தற்போது அரியானாவில் நடவடிக்கைகள் எடுக்கப்படுவதாகவும் அவர் குறிப்பிட்டார். பெண் குழந்தைகளைப் பாதுகாப்பதற்கு, அரியானாவின் குடிமக்கள் ஒவ்வொருவரும் உறுதி ஏற்க வேண்டும் என்று பிரதமர் கேட்டுக் கொண்டார். பொன் விழா ஆண்டுக்கு முன்னதாக, திறந்தவெளி கழிப்பிடமற்றதாக மாநிலத்தை உருவாக்குவது பற்றி அரியானா மக்கள் சிந்திக்க வேண்டும் என்றும் பிரதமர் கூறினார். இந்த மாற்றம் நமது கிராமங்களில் இருந்து தொடங்க வேண்டும் என்று கூறிய அவர், அவ்வாறு நிகழும்போது அரியானாவின் வளர்ச்சி உத்வேகம் பெறும் என்றும் தெரிவித்தார்.
கொடுமையான திட்டமிடப்பட்ட குற்றங்கள் மற்றும் சர்வதேச குற்றச் செயல்களைத் தடுக்கும் நோக்கில், தகவல் பரிமாற்றம் மற்றும் ஒத்துழைப்புக்காக இந்தியா, பிரிட்டன், வடக்கு அயர்லாந்து இடையே புரிந்துணர்வு உடன்படிக்கை மேற்கொள்ள மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. அப்போது, கொடுமையான திட்டமிடப்பட்ட குற்றங்கள் மற்றும் சர்வதேச குற்றச் செயல்களைத் தடுக்கும் நோக்கில், தகவல் பரிமாற்றம் மற்றும் ஒத்துழைப்புக்காக இந்தியா, பிரிட்டன், வடக்கு அயர்லாந்து இடையே புரிந்துணர்வு உடன்படிக்கை மேற்கொள்ள ஒப்புதல் அளிக்கப்பட்டது. குற்றச் செயல்களில் விசாரணை நடத்துதல், தண்டனை வழங்குதல் மற்றும் கண்காணித்தல், தடுத்தல் மற்றும் குற்றச் செயல்களுக்கு (பணப் பரிமாற்றத்தை உள்ளடக்கிய குற்றங்கள் உள்பட) காரணமான கருவிகள் மற்றும் சொத்துக்கள் மற்றும் தீவிரவாத நிதிகளை பறிமுதல் செய்வதற்காக. இந்தியா மற்றும் பிரிட்டன் இடையே ஏற்கனவே ஒப்பந்தம் மேற்கொள்ளப்பட்டுள்ளது. இது கடந்த 1995-ம் ஆண்டில் கையெழுத்தானது. சர்வதேச குற்றச் செயல்கள் மற்றும் கொடுமையான திட்டமிடப்பட்ட குற்றங்களை எதிர்கொள்வதற்காக ஒத்துழைப்பை வலுப்படுத்த இரு நாடுகளும் விரும்புகின்றன. இந்தப் புரிந்துணர்வு உடன்படிக்கை, பாதுகாப்புத் துறையில் ஒத்துழைப்பை வலுப்படுத்தும். இது பரஸ்பரம் பயனளிக்கும்.
மொசாம்பிக் அதிபர் மேதகு ஃபிலிப் ஜெசின்டோ நியூசி-யுடன் பிரதமர் நரேந்திர மோடி தொலைபேசியில் பேச்சு.

மொசாம்பிக் அதிபர் மேதகு ஃபிலிப் ஜெசின்டோ நியூசி-யுடன் பிரதமர் திரு.நரேந்திர மோடி இன்று தொலைபேசியில் பேசினார். கோவிட்-19 பெருந்தொற்று தொடர்வதால், இரு நாடுகளிலும் ஏற்பட்டுள்ள சவால்கள் குறித்து இரு தலைவர்களும் விவாதித்தனர். இந்த சுகாதார நெருக்கடி சமயத்தில், அத்தியாவசிய மருந்துகள் மற்றும் உபகரணங்கள் வழங்குவது உள்ளிட்ட நடவடிக்கைகள் மூலம் மொசாம்பிக்-குக்கு ஆதரவு அளிக்க இந்தியா தயாராக இருப்பதாக பிரதமர் எடுத்துரைத்தார். சுகாதாரம் மற்றும் மருந்து விநியோகத் துறையில் இரு நாடுகளுக்கும் இடையே நெருங்கிய ஒத்துழைப்பு இருந்து வருவதற்கு அதிபர் நியூசி வரவேற்பு தெரிவித்தார். மொசாம்பிக்-கில் மேற்கொள்ளப்படும் இந்திய முதலீடுகள் மற்றும் வளர்ச்சித்திட்டங்கள் உள்ளிட்ட பிற முக்கியத்துவம் வாய்ந்த விவகாரங்கள் குறித்தும் இரு தலைவர்களும் ஆலோசித்தனர். ஆப்பிரிக்காவுடனான இந்தியாவின் ஒட்டுமொத்தக் கூட்டு நடவடிக்கைகளில் முக்கியத் தூணாக மொசாம்பிக் திகழ்வதாக பிரதமர் குறிப்பிட்டார். மொசாம்பிக்கின் நிலக்கரி மற்றும் இயற்கை எரிவாயு துறைகளில் இந்திய நிறுவனங்கள் மேற்கொண்டுள்ள மிகப்பெரும் முதலீடுகளை பிரதமர் குறிப்பிட்டார். ராணுவம் மற்றும் பாதுகாப்புத்துறையில் இருதரப்பு ஒத்துழைப்பு வளர்ந்து வருவதற்கு இரு தலைவர்களும் மகிழ்ச்சி தெரிவித்தனர். மொசாம்பிக்-கின் வடக்குப்பகுதியில் அதிகரித்துவரும் தீவிரவாத சம்பவங்கள் குறித்த அதிபர் நியூசி-யின் கவலையை பிரதமர் பகிர்ந்துகொண்டார். மொசாம்பிக்கின் காவல்துறை மற்றும் பாதுகாப்புப்படைகளின் திறனை அதிகரிப்பது உள்ளிட்டவற்றின் மூலம், அனைத்து வகையான ஆதரவையும் வழங்க இந்தியா தயாராக இருப்பதாக பிரதமர் தெரிவித்தார். மொசாம்பிக்கில் உள்ள இந்தியர்கள் மற்றும் இந்திய வம்சாவளியினரின் பாதுகாப்பை உறுதிப்படுத்த மொசாம்பிக் அரசு மேற்கொண்டுவரும் முயற்சிகளுக்கு பிரதமர் நன்றி தெரிவித்துக் கொண்டார். தற்போதைய பெருந்தொற்று காலத்தில், இருதரப்புக்கும் இடையே ஒத்துழைப்பை மேலும் வலுப்படுத்துவதற்கான வாய்ப்புகள் குறித்து இரு நாட்டு அதிகாரிகளும் தொடர்ந்து ஆலோசனை நடத்துவது என்று இரு தலைவர்களும் ஒப்புக் கொண்டனர்.
பூமியின் வளமான பல்லுயிர் பெருக்கத்தைப் பாதுகாக்க உறுதியேற்போம் என்று பிரதமர் வலியுறுத்தல்

உலக சுற்றுச்சூழல் நாளான இன்று, பிரதமர் திரு. நரேந்திர மோடி வெளியிட்டுள்ள ட்விட்டர் பதிவில், “உலக சுற்றுச்சூழல் நாளான இன்று, பூமியின் வளமான பல்லுயிர் பெருக்கத்தைப் பாதுகாக்க உறுதியேற்போம் என்பதை மீண்டும் வலியுறுத்துவோம். இந்தப் பூமியை தாவரங்களுடனும் விலங்கினங்களுடனும் நாம் பகிர்ந்து கொண்டுள்ளோம், அவற்றைப் பாதுகாக்க நம்மால் இயன்ற அனைத்தையும் ஒன்று கூடி செய்வோம். வரும் தலைமுறையினருக்கு சிறப்பான பூமியை நாம் விட்டுச் செல்வோம்” என்று தெரிவித்துள்ளார்.
தேசிய திறன்மேம்பாட்டு நிதியம் (NSDF), தேசிய திறன்மேம்பாட்டுக் கழகம் (NSDC) மறுசீரமைப்புக்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் இன்று (2018, மார்ச் 28) நடைபெற்ற மத்திய அமைச்சரவைக் கூட்டத்தில் தேசிய திறன் மேம்பாட்டு நிதியம் (NSDF), மற்றும் தேசிய திறன் மேம்பாட்டுக் கழகம் (NSDC) ஆகியவற்றை மறுசீரமைப்பதற்கு ஒப்புதல் அளித்தது. அந்நிறுவனங்களின் ஆளுகை, செயலாக்கம், கண்காணிப்புக் கட்டமைப்பு ஆகியவற்றை வலுப்படுத்தும் வகையில் இந்தச் சீரமைப்பு நடவடிக்கை மேற்கொள்ளப்படுகிறது. மறுசீரமைப்பு நடவடிக்கை தேசிய திறன் மேம்பாட்டு நிதியத்தை (NSDF) வலுப்படுத்தும். அத்துடன், தேசிய திறன் மேம்பாட்டுக் கழகத்தின் (NSDC) செயல்பாடுகளில் சிறந்த கார்ப்பரேட் ஆளுகை, வெளிப்படைத்தன்மை மற்றும் பொறுப்புடைமை ஆகியவற்றையும் இந்த மறுசீரமைப்பு நடவடிக்கை உறுதி செய்யும். இதற்கு அமைச்சரவை அளிக்கும் ஒப்புதல் தேசிய திறன் மேம்பாட்டு நிதியம் (NSDF) தேசிய திறன் மேம்பாட்டுக் கழகம் (NSDC) ஒருங்கிணைந்த வாரியத்தைச் சீரமைத்து, அதன் ஆளுகை, செயலாக்கம், கண்காணிப்புக் கட்டமைப்பு ஆகியவற்றை வலுப்படுத்த வழியமைக்கும். பின்னணி: திறன் மேம்பாட்டுக்காக ஒருங்கிணைந்த செயல்பாட்டை அமலாக்குவதற்காக தேசிய திறன் மேம்பாட்டுக் கழகம் (NSDC) 2008, ஜூலையிலும் தேசிய திறன் மேம்பாட்டு நிதியம் (NSDF) 2009, ஜனவரியிலும் மத்திய நிதியமைச்சகத்தால் அமைக்கப்பட்டு பதிவு செய்யப்பட்டவை ஆகும். தேசிய திறன் மேம்பாட்டு நிதிய அறக்கட்டளை (NSDF trust) அரசின் பல்வேறு வகையான நிதி, இதர ஏஜென்சிகள் மூலம் கிடைக்கும் நிதி ஆகியவற்றைப் பெற்றுப் பயன்படுத்தும். இதன் முக்கிய நோக்கம் பல்வேறு திட்டங்களின் மூலம் இந்திய இளைஞர்களின் ஆற்றலை மேம்படுத்தி, தூண்டிவிட்டு, அதிகரிக்கச் செய்வது ஆகும். தேசிய திறன் மேம்பாட்டுக் கழகத்துடன் தேசிய திறன் மேம்பாட்டு நிதியம் முதலீட்டு மேலாண்மை உடன்பாட்டை (Investment Management Agreement) எட்டியிருக்கிறது. தேசிய திறன் மேம்பாட்டு இயக்கத்தின் (National Skill Development Mission) வகுக்கப்பட்ட குறிக்கோளை எட்டுவதற்காகவும் நாட்டில் திறன் மேம்பாட்டை ஊக்குவிப்பதற்கும் இந்த உடன்பாடு ஏற்படுத்தப்பட்டுள்ளது. தேசிய திறன்மேம்பாட்டுக் கழகத்தின் (NSDC) செயல்பாடுகளை தேசிய திறன் மேம்பாட்டு நிதியம் (NSDF) மேற்பார்வையிடுவதற்கும் இந்த உடன்பாடு வழிசெய்கிறது.
இந்தியா மற்றும் ஐக்கிய அரபு எமிரேட்டுகள் இடையே தேசிய கட்டுமான முதலீட்டு நிதிக்கு நீண்டகால முதலீடுகளை பெறுவதற்கான புரிந்துணர்வு ஒப்பந்தம்.

பிரதமர் திரு நரேந்திர மோடி தலைமையில் கூடிய மத்திய அமைச்சரவை இந்தியா மற்றும் ஐக்கிய அரபு எமிரேட்டுகள் இடையே, தேசிய உட்கட்டமைப்பு நிதிக்கு நீண்டகால முதலீட்டுக்காக 11 பிப்ரவரி 2016 அன்று கையெழுத்தான புரிந்துணர்வு ஒப்பந்தத்துக்கு ஏற்பளித்தது. தேசிய உட்கட்டமைப்பு முதலீட்டு நிதியின் முக்கிய நோக்கம், உட்கட்டமைப்பு திட்டங்களின் மூலமாக பொருளாதார தாக்கத்தை ஏற்படுத்துதல், வணிகரீதியில் பலனளிக்கக் கூடிய திட்டங்களில் முதலீடு செய்தல், பணிகள் நின்று போன திட்டங்கள் உள்பட, பங்குதாரர்களை சேர்த்து முதலீடு செய்தல் ஆகியவை. இந்தியா மற்றும் ஐக்கிய அரபு எமிரேட்டுகள் ஆகிய நாடுகளிடையே கையெழுத்திடப்பட்டுள்ள இந்த புரிந்துணர்வு ஒப்பந்தம் ஐக்கிய அரபு எமிரேட்டுகள், இந்தியாவின் முக்கியமான கட்டுமானத் திட்டங்கள், மற்றும் கட்டுமான நிறுவனங்களில் முதலீடு செய்தல் ஆகியவற்றுக்கு வெளிப்படையான உயர் நிலை திட்ட வடிவமைப்பை உருவாக்கும். இரு தரப்பையும் சேர்ந்த பிரதிநிதிகள் அடங்கிய ஒரு கூட்டு நடவடிக்கைக் குழு உருவாக்கப்பட்டு, இந்த ஒப்பந்தத்தின் ஷரத்துக்கள் குறித்து விவாதித்து, ஒப்பந்தத்தை செயல்படுத்த நடவடிக்கை எடுக்கும். பின்னணி : ஜூலை 2015ல், மத்திய அமைச்சரவை, தேசிய உட்கட்டமைப்பு முதலீட்டு நிதியம் உருவாக்க ஒப்புதல் அளித்தது. செபி வரையறைகளின்படி, இந்த முதலீட்டு நிதியம் மாற்று முதலீட்டு நிதி பிரிவு 2ஆக ஆங்கீகரிக்கப்பட்டுள்ளது. பாரதப் பிரதமர் 16-17 ஆகஸ்ட் 2015ல் ஐக்கிய அரபு எமிரேட்டுகளுக்கு விஜயம் செய்தபோது, இரு நாட்டுத் தலைவர்களும் இணைந்து ஐக்கிய அரபு எமிரேட்டுகள் – இந்திய உட்கட்டமைப்பு முதலீட்டு நிதியம் அமைப்பதென்றும், 75 பில்லியன் அமெரிக்க டாலர்கள் நிதி திரட்டி, இந்தியாவில் ரயில்வே, துறைமுகம், சாலைகள், விமான நிலையங்கள், தொழிற்பூங்காக்கள் ஆகியவற்றை கட்டமைக்க இந்த நிதி பயன்படுட்ததப்படும் என்று இரு நாட்டுத் தலைவர்களின் கூட்டறிக்கையில் குறிப்பிடப்பட்டுள்ளது.
5-வது பிம்ஸ்டெக் உச்சிமாநாட்டில் பிரதமர் திரு நரேந்திர மோடி தெரிவித்த கருத்துக்களின் தமிழாக்கம்

மேன்மை தங்கிய இலங்கை அதிபர் அவர்களே, பிம்ஸ்டெக் உறுப்புநாடுகளைச் சேர்ந்த எனது நண்பர்களே, சக தலைவர்களே, பிம்ஸ்டெக் தலைமைச்செயலாளர் அவர்களே, வணக்கம்! 5-வது பிம்ஸ்டெக் உச்சிமாநாட்டில் உங்கள் அனைவரையும் சந்திப்பதில் நான் மகிழ்ச்சி அடைகிறேன். பிம்ஸ்டெக் நிறுவப்பட்டதன் 25-வது ஆண்டு என்பதால் இன்றைய உச்சிமாநாடு சிறப்பு முக்கியத்துவம் வாய்ந்ததாக நான் கருதுகிறேன். வரலாற்றுச் சிறப்புமிக்க இந்த உச்சிமாநாட்டின் விளைவுகள் பிம்ஸ்டெக் வரலாற்றின் பொன்னான அத்தியாயத்தை எழுதும். தலைவர்களே, கடந்த 2 ஆண்டுகளில் சவால் மிக்க சூழலில் பிம்ஸ்டெக் அமைப்புக்கு திறமையான தலைமைத்துவத்தை அதிபர் ராஜபக்சே வழங்கியிருக்கிறார். முதலில் அவருக்கு நான் பாராட்டுத்தெரிவிக்க விரும்புகிறேன். உலகளாவிய சவால்மிக்க இன்றைய சூழல் நமது பிராந்தியத்தையும் விட்டுவைக்கவில்லை. நமது பொருளாதாரமும், நமது மக்களும் கொவிட்-19 பெருந்தொற்றின் தாக்கங்களை இன்னமும் எதிர்கொண்டிருக்கிறார்கள். கடந்த சில வாரங்களாக ஐரோப்பாவின் நிகழ்வுகள் சர்வதேச ஒழுங்கின் நிலைத்தன்மையை கேள்விக்குறியாக்கியுள்ளது. இந்தச் சூழலில் பிம்ஸ்டெக் பிராந்திய ஒத்துழைப்பை மேலும் தீவிரமாக்குவது முக்கியமானதாக உள்ளது. நமது பிராந்திய பாதுகாப்புக்கு கூடுதல் முன்னுரிமை வழங்குவதும் முக்கியமாகும். தலைவர்களே, நமது பிம்ஸ்டெக் சாசனம் இன்று ஏற்கப்பட்டுள்ளது. நிறுவன ரீதியான அமைப்பை உருவாக்கும் நமது முயற்சிகளில் இது முக்கியமானதாகும். இதற்காக தலைவருக்கு நான் நன்றி தெரி்விக்கிறேன். இந்த சாசனத்தில் 2 ஆண்டுகளுக்கு ஒருமுறை உச்சிமாநாட்டை நடத்தவும், ஒவ்வொரு ஆண்டும் வெளியுறவு அமைச்சர்கள் கூட்டத்தை நடத்தவும் நாம் முடிவு செய்துள்ளோம். இந்த முடிவை நான் வரவேற்கிறேன். இந்த கட்டமைப்பை மேலும் எவ்வாறு வலுப்படுத்துவது என்பதில் நாம் கவனம் செலுத்த வேண்டும். இந்த சூழலில் தொலைநோக்கு ஆவணத்தை தயாரிக்க முக்கியமான தலைவர்களின் குழு ஒன்றை அமைப்பதற்கு தலைமைச் செயலாளர் யோசனை கூறியிருக்கிறார். இதனை நான் ஏற்றுக்கொள்கிறேன். தலைவர்களே, நமது பிராந்தியம் எப்போதும் இயற்கை பேரிடர்களால் பாதிக்கப்படுவதாக உள்ளது. பேரிடர் நிர்வாகத்தில் குறிப்பாக பேரிடர் அபாய குறைப்பில் ஒத்துழைப்பதற்கான அமைப்பாக வானிலை மற்றும் பருவநிலைக்கான பிம்ஸ்டெக் மையம் உள்ளது. இதனை மேலும் தீவிரமாக்க உங்களின் ஒத்துழைப்பை நான் நாடுகிறேன். இந்த மையத்தின் பணி்யை மீண்டும் தொடங்குவதற்கு 3 மில்லியன் டாலர் வழங்க இந்தியா தயாராக உள்ளது. தலைவர்களே, இன்றைய உச்சிமாநாட்டின் போது, கிரிமினல் விஷயங்கள் தொடர்பாக பரஸ்பர சட்ட உதவி ஒப்பந்தத்தில் நாம் கையெழுத்திட்டிருக்கிறோம். இத்தகைய நடவடிக்கைகளில் நாம் மேலும் வேகமாக முன்னேற வேண்டும். அப்போது தான் நமது சட்டஅமைப்புகளுக்கிடையே சிறந்த ஒத்துழைப்பு இருக்க முடியும். தூதரக ரீதியிலான பயிற்சி அமைப்புகளுக்கிடையே ஒத்துழைப்புக்கான ஒப்பந்தம் இன்று கையெழுத்தாகியுள்ளது. இதே போன்ற ஒப்பந்தத்தை சட்ட அமலாக்க பயிற்சி அமைப்புகளுக்கிடையேயும் உருவாக்க வேண்டும். இந்தியாவின் தடய அறிவியல் பல்கலைக்கழகம் தனித்துவமான, இந்தத் துறையில் உலகத்தரத்திலான நிறுவனமாகும். இதில் பிம்ஸ்டெக் நாடுகளின் தடயவியல் அதிகாரிகள் மற்றும் காவலர்களுக்கு திறன் மேம்பாட்டு பிரிவுக்கு நாம் ஏற்பாடு செய்யலாம். பிம்ஸ்டெக்-ன் அடுத்த தலைவராகியிருக்கும் தாய்லாந்து பிரதமர் பிரயூட் சான்-ஓ-சா அவர்களை வரவேற்று எனது நல்வாழ்த்துக்களை தெரிவித்துக்கொள்கிறேன். உங்கள் அனைவருக்கும் மிக்க நன்றி!
இஸ்ரேல் பாதுகாப்பு துறை அமைச்சர் பிரதமர் மோடியுடன் சந்திப்பு

இஸ்ரேலின் பாதுகாப்பு துறை அமைச்சர் திரு மோஷே யாலோன் பிரதமர் திரு நரேந்திர மோடியை இன்று சந்தித்து பேசினார். நம் நாட்டில் நடக்கும் “ஏரோ இந்தியா 2015” மாநாட்டில் கலந்துகொள்ள வந்த அவர் மரியாதை நிமித்தமாக பிரதமரை சந்தித்தார். அப்போது, பிரதமர் மோடி கடந்த செப்டம்பர் மாதம் நடந்த ஐக்கிய நாடுகள் சபையின் பொதுகுழுவின்போது இஸ்ரேல் பிரதமர் திரு பெஞ்சமின் நேதன்யாஹுவுடனான தனது சந்திப்பை நினைவு கூர்ந்தார். பல்வேறு துறைகளில் இந்தியா மற்றும் இஸ்ரேல் இடையே உள்ள ஒத்துழைப்பு திருப்தி தருவதாக தெரிவித்தார்.
அனைத்து வீடுகளுக்கும் குடிநீர் என்ற சான்றிதழை நாட்டிலேயே முதல் மாவட்டமாக பெற்ற மத்திய பிரதேசத்தின் பர்கான்பூர் மக்களுக்கு பிரதமர் வாழ்த்து

அனைத்து வீடுகளுக்கும் குடிநீர் என்ற சான்றிதழை நாட்டிலேயே முதல் மாவட்டமாக பெற்ற மத்திய பிரதேசத்தின் பர்கான்பூர் மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். மத்திய ஜல்சக்தி அமைச்சர் திரு கஜேந்திர சிங் ஷெகாவத் வெளியிட்ட ட்விட்டர் செய்திக்கு பதில் அளித்த பிரதமர், “இத்தகைய போற்றத்தக்க சாதனையை நிகழ்த்தியதற்காக பர்கான்பூர் மாவட்டத்தின் சகோதர, சகோதரிகளுக்கு வாழ்த்துகள். மக்களின் கூட்டுமுயற்சியும், ஜல் ஜீவன் இயக்கம், திரு சிவராஜ் சிங் சௌஹான் தலைமையிலான மத்திய பிரதேச அரசின் துரிதமான நடவடிக்கைகளும் இல்லாமல் இது நிகழ்ந்திருக்காது”, என்று தெரிவித்தார்.
உச்சநீதிமன்ற முன்னாள் தலைமை நீதிபதி திரு.ஆர்சி லஹோட்டி மறைவுக்குப் பிரதமர் இரங்கல் தெரிவித்துள்ளார்

உச்சநீதிமன்ற முன்னாள் தலைமை நீதிபதி திரு.ஆர்சி லஹோட்டி மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். டுவிட்டரில் பிரதமர் கூறியிருப்பதாவது; “உச்சநீதிமன்ற முன்னாள் தலைமை நீதிபதி திரு.ஆர்சி லஹோட்டி மறைவால் வேதனையடைந்துள்ளேன். நீதித்துறைக்கான அவரின் பங்களிப்புக்காகவும், சாமானிய மக்களுக்கு விரைந்து நீதி கிடைப்பதை உறுதி செய்ய வலியுறுத்தியதற்காகவும் அவர் நினைவுகூரப்படுவார். அவரின் குடும்பத்தினருக்கும், நண்பர்களுக்கும் இரங்கலை தெரிவித்துக் கொள்கிறேன். ஓம் சாந்தி.”
உத்ராகண்ட் மாநிலம் ருத்ராபூருக்கு பிரதமர் நாளை பயணம்

பிரதமர் திரு நரேந்திர மோடி உத்ராகண்ட் மாநிலத்தில் உள்ள ருத்ராபூருக்கு நாளை செல்கிறார். தமது பயணத்தின்போது, ஒருங்கிணைந்த கூட்டுறவு வளர்ச்சித் திட்டத்தை துவக்கி வைக்கும் பிரதமர், தீன்தயாள் உபாத்யாயா விவசாயிகள் நலத் திட்டத்தின் தேர்ந்தெடுத்த பயனாளிகளுக்கு கடன் உதவிக்கான காசோலைகளையும் வழங்குகிறார். கூட்டுறவு, வேளாண்மை மற்றும் இவை சார்ந்த துறைகளுக்கு உத்வேகம் அளிப்பதன் வாயிலாக உத்ராகண்டின் ஊரகப் பொருளாதாரத்தை பெரிய அளவில் மேம்படுத்துவதே ஒருங்கிணைந்த கூட்டுறவு வளர்ச்சித் திட்டத்தின் இலக்காகும். வேளாண்மை மற்றும் அது சார்ந்த செயல்பாடுகளில் ஈடுபட்டுள்ள மக்களுக்கு போதுமான உதவிகள் அளித்து, உத்ராகண்டின் மலைப் பகுதியிலிருந்து கட்டாயமாக இடம்பெயர்வதை தடுக்க இத்திட்டம் உதவும். இத்திட்டத்தின் முதல் தவணை நிதியான ரூ.100 கோடிக்கான காசோலையை பிரதமர் உத்ராகண்ட் மாநில முதல்வரிடம் அளிப்பார். இந்த நிதி தேசிய கூட்டுறவு வளர்ச்சிக் கழகத்தில் இருந்து மாநில அரசுக்கு வழங்கப்படுகிறது. தீன் தயாள் உபாத்யாயா விவசாயிகள் நலத்திட்டத்தின்கீழ், தேர்ந்தெடுக்கப்பட்ட பயனாளிகளுக்கு கடனுதவிக்கான காசோலைகளையும் பிரதமர் வழங்கவுள்ளார். மாநில அரசின் இந்தத் திட்டத்தின் கீழ் மிகக்குறைந்த வட்டி விகிதமான 2 விழுக்காட்டில் ஒரு லட்சம் ரூபாய் வரையிலான பல்-பயன் கடனுதவி, விவசாயிகளுக்கு வழங்கப்படுகிறது. 2022-ல் இம்மாநிலத்தில் உள்ள விவசாயிகளின் வருவாயை இரண்டு மடங்காக அதிகரிக்கும் இலக்கில் இத்திட்டம் முக்கிய மைல்கல்லாகும். பிரதமர் இதற்கு முன்பு 2018 நவம்பர் 7 ஆம் தேதியன்று, இந்திய ராணுவ வீரர்களுடன் தீபாவளிப் பண்டிகையை கொண்டாடுவதற்காக உத்ராகண்டிற்கு வந்தார். 2018 அக்டோபர் 7 அன்று “உத்ராகண்ட்: முதலீட்டாளர்கள் உச்சி மாநாடு – 2018”-ல் உரையாற்றுவதற்காக டேராடூனுக்கு வருகை தந்தார்.
பிரதமரின் ஊரக வளர்ச்சி பணியாளர்களுடன் பிரதமர் உரையாடல்

மத்திய ஊரக வளர்ச்சி அமைச்சகத்தின் கீழ் இயங்கும் பிரதமரின் ஊரக வளர்ச்சி பணியாளர்கள் திட்டம் கீழ் பணிபுரியும் 230 க்கும் மேற்பட்ட இளைஞர்களுடன் பிரதமர் திரு. நரேந்திர மோடி இன்று கலந்துரையாடினார். தொலைதூர, ஊரக, மலைவாழ் மற்றும் இடதுசாரி தீவிரவாதம் பாதித்த பகுதிகளில் பெண்களுக்கு அதிகாரம் அளித்தல், தாய் சேய் சுகாதாரம், கல்வி, ஊட்டச்சத்து, வாழ்வாதாரம், தூய்மையான பாரதம், ஒன்றுப்பட்ட பாரதம்-ஒப்பற்ற பாரதம் அரசாளுமையில் மக்களின் பங்கேற்பு ஆகிய திட்டங்களில் பதினோரு இளைஞர்கள் தாங்கள் மேற்கொண்ட செயல்பாடுகளை விளக்கினர். அதன் பிறகு பிரதமருடன் நடைபெற்ற கலந்துரையாடலில் வடகிழக்கு மாநிலங்களின் வளர்ச்சி, ஊரக கல்வி, மலைவாழ் மக்களின் வளர்ச்சி, சுற்றுச்சூழலுக்கேற்ப விவசாயம், மாற்றுத் திறனாளிகள் நலன் ஆகியவை குறித்த தங்களின் கருத்துகளை பல்வேறு பங்கேற்பாளர்கள் பகிர்ந்து கொண்டனர். “நரேந்திர மோடி செயலி” குறித்த கருத்துகளை மக்கள் பகிர்ந்து கொள்ளுமாறு தான் எழுதிய கடிதத்தை பிரதமர் நினைவு கொண்டார். மக்களிடமிருந்து தனக்கு கிடைத்த பெரியளவிலான பதிவுகளை பாராட்டிய பிரதமர், அதில் ஒரு புகார் கூட இல்லை என்று கூறினார். இன்றைய விளக்கக் காட்சிகளும் தனக்கு கிடைக்கப் பெற்ற ஆலோசனைகளும் மக்களின் பங்கேற்பு என்பது பொதுவான தலைப்பு ஆகும் என்று பிரதமர் கூறினார். மாற்றங்களைக் கொண்டு வர இது ஒரு முக்கிய அம்சமாகும் என்று பிரதமர் குறிப்பிட்டார். குடும்ப சூழ்நிலையைப் பொருட்படுத்தாமல் நாட்டின் ஊரக மற்றும் பின் தங்கிய பகுதிகளில் அர்பணிப்புடன் செயல்பட்ட பங்கேற்பாளர்களை பிரதமர் திரு நரேந்திர மோடி பாராட்டினார். பிரதமர் ஊரக வளர்ச்சி பயனாளிகள் திட்டத்தை மேலும் மேம்படுத்தும் வகையில் கருத்துகளையும் ஆலோசனைகளையும் பதிவு செய்யுமாறு பிரதமர் கேட்டுக்கொண்டார். நாடு முழுவதும் பிரதமர் ஊரக வளர்ச்சி பயனாளிகள் திட்டத்தின் கீழ் செயல்படுபவர்களின் செயல்களை காட்சி விளக்கம் மூலம் பிரதிபலிக்கும் “ ஸ்கிர்ப்டிங் சேஞ்ச்” என்ற புத்தகத்தை பிரதமர் வெளியிட்டார். மத்திய ஊரக வளர்ச்சித் துறையின் அமைச்சர் திரு சௌதிரி பீரேந்தர் சிங் இந்நிகழ்ச்சியில் பங்கேற்றார். ••••••
ஓவியர் ஆயுஷ் குண்டலைப் பிரதமர் சந்தித்தார்

பிரதமர் திரு.நரேந்திர மோடி இன்று ஓவியர் ஆயுஷ் குண்டலை சந்தித்தார். ஆயுஷ் குண்டலை சந்தித்தது தமக்கு மறக்க முடியாத தருணம் என்று அவர் கூறினார். மாற்றுத் திறனாளி ஓவியரின் ஓவியங்களை காணுமாறும் மக்களை அவர் வலியுறுத்தினார். தொடர்ச்சியான டுவிட்டர் செய்திகளில் பிரதமர் கூறியிருப்பதாவது; “ஆயுஷ் குண்டலை @aayush_kundal சந்தித்தது எனக்கு மறக்க முடியாத தருணமாக இருந்தது. ஆயுஷ் தமது உணர்வுகளை கால்விரல்களால் ஓவியமாக்கி வடிவமைப்பதில் அவரின் தேர்ச்சி அனைவரையும் ஈர்ப்பதாகும். நான் ஈர்க்கப்பட்டதால் அவரது டுவிட்டரை பின்தொடர்கிறேன்.” “ஆயுஷ் குண்டலின் @aayush_kundal ஓவியங்களைக் காணுமாறும் உங்கள் அனைவரையும் நான் வலியுறுத்துகிறேன். ஆயுஷ் உருவாக்கியுள்ள அவரது ஓவியத்திற்கான யுடியூப் அவரது வாழ்க்கையின் பல்வேறு நிலைகளைக் கொண்டுள்ளன.
யுனியன் பிரதேச அலுவலர்களுக்கு சுயநிதி வீட்டுவசதித் திட்டத்தின் கீழ் ஒதுக்கீடு பெற்ற 3930 பேருக்கு அடுக்குமாடி வீடுகள் கட்டுவதற்காக சண்டிகார் வீட்டுவசதி வாரியத்துக்கு நிலம் ஒதுக்குவதற்கான  முன்மொழிவுக்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், யுனியன் பிரதேச (யுடி) அலுவலர்களுக்கு சுயநிதி வீட்டுவசதித் திட்டத்தின் கீழ் ஒதுக்கீடு பெற்ற 3930 பேருக்கு அடுக்குமாடி வீடுகள் கட்டுவதற்காக சண்டிகார் வீட்டுவசதி வாரியத்துக்கு நிலம் ஒதுக்குவதற்கான முன்மொழிவுக்கு ஒப்புதல் அளிக்கப்பட்டது. அம்சங்கள் வாரியான விவரங்கள்: சண்டிகார் நிர்வாகத்தில் உள்ள அலுவலர்களுக்கு “சுயநிதி வீட்டுவசதித் திட்டம் – 2008'' என்ற பெயரில் ஒரு திட்டத்துக்கு சண்டிகார் நிர்வாகம் ஒப்புதல் அளித்திருந்தது. அதன்படி யுடி அலுவலர்களுக்கு 3930 அடுக்குமாடி வீடுகள் கட்டுவதற்கு 73.3 ஏக்கர் நிலம் தேர்வு செய்யப்பட்டிருந்தது. அதில் 11.8 ஏக்கர் நிலம் ஏற்கெனவே சண்டிகார் வீட்டுவசதி வாரியத்தின் வசம் இருந்தது. இப்போதைய முன்மொழிவில் அரசுக்குச் சொந்தமான 61.5 ஏக்கர் நிலம் சண்டிகார் வீட்டுவசதி வாரியத்துக்கு ஒதுக்கப்படும். மேலே குறிப்பிடப்பட்ட திட்டத்தைச் செயல்படுத்துவதற்கான நிறுவனமாக சண்டிகார் வீட்டுவசதி வாரியம் நியமிக்கப் பட்டுள்ளது. அதன்படி சண்டிகார் நிர்வாகத்தில் உள்ள அலுவலர்களுக்கு 99 ஆண்டுகளுக்கு குத்தகை உரிமை அடிப்படையில் “சுயநிதி வீட்டுவசதித் திட்டம்'' என்ற தலைப்பில் 2008 ஆம் ஆண்டில் சண்டிகார் வீட்டுவசதி வாரியம் விளம்பரம் செய்திருந்தது. முக்கியமான தாக்கம்: இப்போதைய முன்மொழிவு சண்டிகார் நிர்வாகத்தில் உள்ள அலுவலர்களுக்கு அடுக்குமாடி வீடுகள் கட்டுவதற்கானது என்பதால், இந்தத் திட்டத்தால் உள்ளூர் அளவில் தொழிலாளர்களுக்கும் , சில பொறியாளர்களுக்கும் நேரடியாக அல்லது மறைமுகமாக வேலைவாய்ப்புகள் கிடைக்கும். திட்ட காலம் வரையில் அரசுக்கு சுமை இல்லாமல் இவர்களுக்கு வேலைவாய்ப்பு கிடைக்கும். பின்னணி சண்டிகார் நிர்வாகத்தில் அல்லது அதன் வாரியம்/ கார்ப்பரேஷனில் மற்றும் பஞ்சாப் மற்றும் ஹரியானா நீதிமன்றத்தில் வேலைபார்க்கும், அல்லது சண்டிகார் நிர்வாகத்துக்குள் அயல்பணி அடிப்படையில் வேலை பார்க்கும் அலுவலர்களில் வெவ்வேறு பிரிவினரிடம் இருந்து வந்த கோரிக்கைகளைக் கருத்தில் கொண்டு, “சுயநிதி வீட்டுவசதித் திட்டம் -2008'' என்ற தலைப்பில் ஒரு திட்டத்தை சண்டிகார் வீட்டுவசதி வாரியம் 2008 ஆம் ஆண்டில் தொடங்கியது. அனைத்துப் பிரிவுகளிலும் தகுதியுடைய UT அலுவலர்களின் தேவைகளைப் பூர்த்தி செய்யும் வகையில் இந்தத் திட்டம் தொடங்கப்பட்டது. வெளிப்படையான நடைமுறைகளைப் பின்பற்றி, இதற்கான குலுகல் 04.11.2010ல் நடத்தப்பட்டது. அதில் 7811 விண்ணப்பதாரர்களில் தகுதியுடைய விண்ணப்பதாரர்கள் 3930 பேர் தேர்வு செய்யப்பட்டனர்.
பிரதமரின் பூமி தின செய்தி

பூமி தினத்தையொட்டி பிரதமர் திரு. நரேந்திர மோடி வெளியிட்டுள்ள செய்தி : “பூமி தினம் என்பது அன்னை பூமிக்கு நன்றி செலுத்தும் தினமாகும். நமது பூமியை தூய்மையாகவும் பசுமையாகவும் வைப்பதற்கு உறுதியான தீர்மானத்தை வலியுறுத்தக் கூடிய நாளாகவும் உள்ளது. பூமியை நாம் பகிர்ந்து கொள்ளக்கூடிய தாவரங்கள், விலங்குகள் மற்றும் பறவைகளுடன் இணக்கமாக வாழ வேண்டியது நம்முடைய கடமையாகும். இதை நமது எதிர்கால தலைமுறையினருக்கு விட்டுச்செல்ல வேண்டிய கடமை நமக்கு இருக்கிறது. `சுற்றுச்சூழல் மற்றும் பருவநிலை கல்வியறிவு’ என்ற இந்த ஆண்டுக்கான அடிப்படைக் கருத்து, இயற்கை மற்றும் இயற்கை வளங்களைப் பாதுகாப்பது பற்றிய விழிப்புணர்வை உருவாக்க உதவும் என்று நான் நம்புகிறேன்.”